РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број:06-2/157-21

27. април 2021. године

Београд

**ЗАПИСНИК**

**29. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 27. АПРИЛА 2021. ГОДИНЕ, У 9,30 ЧАСОВА**

Седница је почела у 9,30 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Никола Јоловић, Соња Влаховић, Бобан Бирманчевић, Душко Тарбук, Братимир Васиљевић, Ана Чарапић и Владимир Маринковић.

Седници су присуствовали заменици чланова Одбора: Виктор Јевтовић, Јанко Лангура Велибор Милојичић и Зоран Томић.

Седници нису присуствовали чланови Одбора: Душан Бајатовић, Љиљана Кузмановић Вујаковић, Војислав Вујић, Золтан Пек и Милорад Мијатовић, као ни њихови заменици.

 Седници Одбора присуствују Синиша Мали, министар финансија, као и повереници из Министарства финансија: Славица Савичић, државни секретар, Драган Демировић**,** помоћник министра и Светлана Кузмановић Живановић**,** шеф Одсека.

На предлог председника, Одбор је једногласно (12 гласова за) усвојио дневни ред, који гласи:

Дневни ред:

1. Подношење амaндмана Одбора на Предлог закона о изменама и допунама Закона о порезу на доходак грађана, који је поднела Влада;

2. Подношење амандмана Одбора на Предлог закона о допуни Закона о доприносима за обавезно социјално осигурање, који је поднела Влада.

**ПРВА ТАЧКА ДНЕВНОГ РЕДА:** Подношење амандмана Одбора на Предлог закона о изменама и допунама Закона о порезу на доходак грађана.

На основу члана 156.став 3. Пословника Народне Скупштине, Одбор за финансије, републички буџет и контролу трошења јавних средстава je једногласно (12 гласова за) усвојио извештај, који гласи:

**И З В Е Ш Т А Ј**

Одбор је, у складу са чланом 157. став 6. Пословника Народне скупштине, поднео амандмане на чл. 5. и 7. Предлога закона о изменама и допунама Закона о порезу на доходак грађана.

Представник предлагача прихватио је амандмане Одбора на чл. 5. и 7. Предлога закона.

Амандман на члан 5. Предлога закона:

На основу члана 157. став 6. Пословника Народне Скупштине, Одбор за финансије, републички буџет и контролу трошења јавних средстава је једногласно (12 гласова за) усвојио амандман I, који гласи:

**АМАНДМАН I**

У члану 5. Предлога закона, у ставу 1. речи: „30. септембром 2021. годинеˮ замењују се речима: „31. децембром 2021. годинеˮ.

У ставу 3. проценат: „43%ˮ замењује се процентом: „50%ˮ.

О б р а з л о ж е њ е

Овим амандманом предлаже се продужење рока у смислу да се порески третман сагласно члану 5. Предлога закона, односи на приходе остварене у периоду почев од 1. јануара 2015. године закључно са 31. децембром 2021. године, уместо 30. септембром 2021. године. Наиме, како  је у току припрема прописа којим ће се на свеобухватан начин уредити радно-правни третман домаћих физичких лица која на територији Републике Србије раде за страног послодавца, односно налогодавца, целисходно је да се продужи рок закључно са 31. децембром 2021. године, како би се омогућило да до краја године и очекиваног доношења наведених прописа, пореске обавезе лица која остварују приходе од страних исплатилаца буду уређене на свеобухватан начин. У том циљу предлаже се и измена висине нормираних трошкова са 43% на 50%

Амандман на члан 7. Предлога закона:.

На основу члана 157. став 6. Пословника Народне Скупштине, Одбор за финансије, републички буџет и контролу трошења јавних средстава је једногласно (12 гласова за) усвојио амандман II, који гласи:

**АМАНДМАН II**

У члану 7. Предлога закона,  речи: „од 1. октобра 2021. годинеˮ замењују се речима: „од 1. јануара 2022. годинеˮ.

О б р а з л о ж е њ е

Овај амандман предлаже се у циљу усклађивања члана 7. Предлога закона са предлогом датим у Амандману I на члан 5. став 1. Предлога закона. Потребно је ускладити почетак примене закона са периодом чији продужетак је предложен Амандманом I на члан 5. став 1. Предлога закона.

**ДРУГА ТАЧКА ДНЕВНОГ РЕДА:** Подношење амандмана Одбора на Предлог закона о допуни Закона о доприносима за обавезно социјално осигурање

На основу члана 156.став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (12 гласова за) усвојио:

**И З В Е Ш Т А Ј**

На основу члана 157. став 6. Пословника Народне скупштине, Одбор за финансије, републички буџет и контролу трошења јавних средстава подноси  амандман на члан 1. Предлога закона о допуни Закона о доприносима за обавезно социјално осигурање.

Представник предлагача је прихватио амандман Одбора на члан 1. Предлога закона.

Амандман на члан 1. Предлога закона:

На основу члана 157. став 6. Пословника Народне Скупштине, Одбор за финансије, републички буџет и контролу трошења јавних средстава је једногласно (12 гласова за) усвојио амандман, који гласи:

**АМАНДМАН**

Члан 1. Предлога закона мења се и гласи:

„Члан 1.

У Закону о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11, 101/11, 47/13, 108/13, 57/14, 68/14-др. закон, 112/15, 113/17, 95/18, 86/19 и 153/20), после члана 64б додаје се члан 64в, који гласи:

 „Члан 64в

Доприноси за лица из члана 57. став 2. овог закона, која у периоду почев од 1. јануара 2015. године закључно са 31. децембром 2021. године остварују уговорену накнаду од лица које приликом исплате накнаде није обвезник обрачунавања и плаћања доприноса, утврђују се решењем пореског органа и плаћају сагласно одредбама закона којим се уређује порез на доходак грађана, које се односе на уговорену накнаду на коју се порез плаћа самоопорезивањем, остварену у том периоду.”.

О б р а з л о ж е њ е

Овим амандманом предлаже се продужење рока имајући у виду да је потребно да се усклади период на који се односи обавеза по основу доприноса из члана 1. Предлога закона, са периодом на који се односи пореска обавеза сагласно члану 5. Предлога закона о изменама и допунама Закона о порезу на доходак грађана, а на који је дат амандман у смислу да се продужи период почев од 1. јануара 2015. године закључно са 31. децембром 2021. године, уместо 30. септембром 2021. године. Наиме, како  је у току припрема прописа којим ће се на свеобухватан начин уредити радно-правни третман домаћих физичких лица која на територији Републике Србије раде за страног послодавца, односно налогодавца, целисходно је да се продужи рок, закључно са 31. децембром 2021. године, како би се омогућило да до краја године и очекиваног доношења наведених прописа, обавезе по основу доприноса лица која остварују приходе од страних исплатилаца буду усклађене са пореским обавезама.

За известиоца Одбора на седници Народне скупштине по тач. 1. и 2. дневног реда одређена је др Александра Томић, председник Одбора.

Седница Одбора је завршена у 9,45 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић